Verðbólga hjaðnar aðeins milli mánaða í fyrsta sinn frá því í júní í fyrra. Forsætisráðherra telur varasamt að draga of miklar ályktanir af nýjustu mælingunni.
Samkvæmt tölum Hagstofu Íslands, sem birtar voru í morgun, stendur verðbólga á ársgrundvelli í 9,7 prósentum. Hún var í 9,9 prósent í síðasta mánuði.
Vísitala neysluverðs hækkar um 0,29 prósent frá júlí og er nú 555,1 stig. Það er minni hækkun en undanfarna mánuði. Vísitala neysluverðs án húsnæðis hækkar um 0,04% frá því í júlí.
Verð á fötum og skóm hækkaði um 3,5 þrjú og hálft prósent og verð á húsgögnum og heimilisbúnaði um 6,4%. Kostnaður vegna búsetu í eigin húsnæði hækkaði um 0,9%. Flugfargjöld og bensínverð lækkaði, flugið um 8,7 prósent og bensínið um 3,9 prósent.
Katrín Jakobsdóttir forsætisráðherra segir að ríkisstjórnin hafi ekki ráðist í neinar nýjar aðgerðir til að sporna við verðbólgu.
Það er jákvætt tikk hvað varðar ársverðbólguna, en það er varasamt að draga ályktanir af því. Við höfum séð að aðgerðir Seðlabankans hafa borið þann árangur að við erum að sjá aukinn stöðugleika, sem er stærsti þátturinn í því sem við getum kallað þessa innlendu verðbólgu. Svo erum við auðvitað stödd í alþjóðlegu samhengi þar sem öll lönd austanhafs og vestan eru að glíma við ógnvænlegar tölur í verðbólguþróun. Það skiptir gríðarmiklu máli að þær aðgerðir sem gripið hefur verið til beri árangur og við náum tökum á verðbólgunni því það er mjög alvarlegt ef hún fer úr böndum.
Forsætisráðherra segir varasamt að draga of miklar ályktanir af því að ársverðbólga hafi hjaðnað. Vísitala neysluverðs hækkar lítillega á milli mánaða.